Vážny, Ľubomír, podpredseda vlády SR pre investície (2014-12-04):
Ďakujem. Vážená pani podpredsedníčka Národnej rady Slovenskej republiky, vážené pani poslankyne, páni poslanci, dovoľte mi v zastúpení predsedu vlády uviesť návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony. V júni tohto roku dal predseda vlády Slovenskej republiky a predseda strany SMER – sociálna demokracia verejný prísľub vypracovať návrh zákona, ktorým dôjde k úprave poberania príjmov z verejných prostriedkov za výkon viacerých verejných funkcií. Podnetom na vypracovanie návrhu zákona bola požiadavka členskej základne strany SMER – sociálna demokracia, či už zo strany poslancov Národnej rady Slovenskej republiky za stranu SMER – sociálna demokracia, ako aj zo strany tých členov strany SMER – sociálna demokracia, ktorí sú predsedami samosprávnych krajov, poslanci zastupiteľstiev samosprávnych krajov, ako aj starostami obcí a primátormi miest a poslancami mestských a obecných úradov, zastupiteľstiev. Konštatujem, že tento prísľub je splnený, a môžem dnes predstúpiť pred plénum Národnej rady Slovenskej republiky s vládnym návrhom zákona. V čl. I vládneho návrhu zákona sa navrhuje zaviesť pravidlo, podľa ktorého ak poslanec Národnej rady Slovenskej republiky, ktorý vykonáva aj iné verejné funkcie, napríklad funkciu predsedu samosprávneho kraja a starostu obce, alebo primátora mesta, prípadne je poslancom zastupiteľstva samosprávneho kraja a za výkon týchto verejných funkcií poberá príjem z verejných prostriedkov, bude počas poberania platu poslanca Národnej rady Slovenskej republiky poberať príjem z inej verejnej funkcie najviac v sume minimálnej mzdy. Zároveň sa navrhuje vymedziť pojem „príjem z verejných prostriedkov“ prostredníctvom demonštratívneho výpočtu príjmov za výkon niektorých verejných funkcií, ako sú napríklad, okrem už zmienených funkcií, mzda a odmena generálneho riaditeľa Sociálnej poisťovne, plat, mzda, prípadne iná odmena za výkon funkcie štatutárneho orgánu alebo člena štatutárneho orgánu právnickej osoby zriadenej zákonom, alebo na základe zákona štátnym orgánom alebo orgánom územnej samosprávy. Pravidlo plný plat poslanca Národnej rady a každý ďalší plat z verejných prostriedkov najviac vo výške minimálnej mzdy sa nemá vzťahovať na poslancov obecných zastupiteľstiev a mestských zastupiteľstiev, ktorí spravidla nepoberajú žiadnu pravidelnú odmenu za činnosť v obecnom alebo mestskom zastupiteľstve, a tieto verejné funkcie vykonávajú popri svojom zamestnaní. Toto pravidlo sa tiež nemá vzťahovať na tých poslancov Národnej rady, ktorí popri výkone mandátu sú literárne, vedecky, umelecky alebo pedagogicky činní a poberajú z tejto činnosti príjem z verejných prostriedkov, napríklad učia na verejných vysokých školách alebo sú členmi umeleckých súborov, verejných divadiel a podobne. Taktiež sa toto pravidlo nemá vzťahovať na tých poslancov Národnej rady, ktorí súčasne vykonávajú povolanie, ktoré je podmienené členstvom alebo registráciou v stavovskej organizácií, napríklad zdravotnícki pracovníci alebo architekti. V nasledujúcich novelizačných článkoch sa už spomenuté pravidlo konkrétne premieta do príslušných právnych predpisov s tým, že sa obdobné pravidlo obmedzujúce súbežné plynúce príjmy z verejných prostriedkov uplatňuje aj pri súčasnom výkone funkcie poslanca zastupiteľstva vyššieho územného celku a funkcie starostu alebo primátora mesta bez ohľadu na to, či takýto verejný funkcionár je aj poslancom Národnej rady Slovenskej republiky. V tomto prípade vláda navrhuje ponechať v plnej sume plat starostu, prípadne primátora a znížiť odmenu poslanca zastupiteľstva samosprávneho kraja na sumu minimálnej mzdy. Vládny návrh zákona má nadobudnúť účinnosť vykonaním najbližších volieb do Národnej rady Slovenskej republiky. Cieľom je, aby navrhovanou právnou úpravou nedošlo k negatívnemu retroaktívnemu zásahu do právneho postavenia dotknutých verejných funkcionárov ustanovením skoršej účinnosti, v dôsledku čoho by mohla právna úprava predstavovať nesúlad s čl. I ods. 1 Ústavy Slovenskej republiky vo svetle ustálenej rozhodovacej činnosti Ústavného súdu Slovenskej republiky. V čl. 5 § 12 ods. 8 má nadobudnúť účinnosť vykonaním najbližších volieb starostov obcí a primátorov miest. Ide o ustanovenie delenej účinnosti, keďže zmienené ustanovenie sa týka pravidla obmedzenia odmeny poslancov zastupiteľstiev samosprávnych krajov, ktorí sú súčasne aj starostami alebo primátormi, ale nie aj poslancami Národnej rady Slovenskej republiky. Toto ustanovenie nadobudne účinnosť nielen vykonaním najbližších riadnych volieb starostov obcí alebo primátorov miest, ale vykonaním aj najbližších tzv. doplňovacích volieb starostov obcí a primátorov miest. Ďakujem vám za pozornosť, skončil som a dovolím si požiadať vás o podporu tohto vládneho návrhu zákona. Ďakujem.